Дельфин, смайлик ва бумеранг: Антиқа шаклга эга экани билан ўзига хос бўлган ороллар (фото) - Daryo\n18:54, 09.05.2021 19170\nАжойиб кўринишга эга бўлган ороллар суратига назар ташлаб, табиатдан-да яхшироқ рассом йўқлигига амин бўлиш мумкин.\nБалиқ шаклидаги орол\nХорватияга дам олиш учун борган сайёҳлар Бриони оролларининг юқоридан кўринишидан завқланиши аниқ. 10 та оролни ўз ичига оладиган асосий комплексда олимлар икки юзга яқин динозаврлар изини топишга муваффақ бўлган. Ундаги ороллардан бирининг кўриниши эса балиқ шаклини эсга солади.\nМанукан, Мамутик ва Сулуг оролларининг юқоридан кўриниши смайликка ўхшайди. Мазкур ороллар сув остида сузиш имконияти мавжудлиги билан ҳам машҳур. Мазкур ороллар Малайзиянинг Кота-Кинабалу шаҳри яқинида жойлашган.\nИталиядаги Ли Галли оролининг юқоридан кўриниши дельфинни эсга солади. Қадимги юнон афсоналарида бу оролда сув парилари яшагани айтилган ва айнан шу сабаб ҳам орол Sirenusas (юнон мифологиясида сув париси) ороли деб ҳам аталади.\nМазкур орол нафақат шаклининг оролга ўхшаши, балки ҳалигача вулқонлар отилиши билан яхши маълум. Илань округидаги энг катта мазкур оролга саёҳатчилар табиатнинг ҳақиқий мўъжизасини кўриш учун ҳам ташриф буюради.\nВертолёт шаклидаги орол\nФилиппиндаги мазкур орол шаклининг вертолётга ўхшаши билан сайёҳларни ўзига жалб этади. Тропик ўрмонлар билан қопланган мазкур оролнинг кўриниши соҳил ва соҳилларнинг ранги оқ экани ва мовий рангли сув билан умумлашиб, янада ўзига хос кўринади.\nФилиппин, Малайзия ва Вьетнамнинг жанубий қисми ўртасида жойлашган Спратли оролларидан бири шаклининг бумерангга ўхшаши билан бошқаларидан ажралиб туради. Газ ва нефть конлари бор бўлган мазкур ороллар комплекси қайси мамлакатга қарашли экани ҳали ҳамон аниқ эмас.\nЕр юзидаги одамлар яшайдиган энг хавфли ҳудудлар (фото)\n18:47 Бугун 131\n18:43 Бугун 603\n18:32 Бугун 1826\n18:21 Бугун 3139\n12:09, 25.01.2022 105892\n00:52 Бугун 80326\n00:19 Бугун 70638\n02:41 Бугун 68199


Инсоният тарихида биринчи марта коинотга парвоз қилган инсон юлдузи қай тариқа сўнди? - zarnews.uz\nИнсоният тарихида биринчи марта коинотга парвоз қилган инсон юлдузи қай тариқа сўнди?\nЮрий Гагарин инсоният тарихида биринчи бўлиб коинотни забт этди. Ҳали ҳеч кимга насиб этмаган шон-шуҳрат, иззат-икромга сазовор қаҳрамон қолган умрини шоҳона яшаб ўтказиши мумкин эди. Бироқ, уни осмон ўзига чорлар, парвоз мафтуни эди.\n…1968 йил 28 мартда дунё оммавий ахборот воситалари Юрий Гагариннинг синов-машқ парвози чоғида фожиали ҳалок бўлганини хабар қилди. Ўша мудҳиш кундан бир кун аввал 27 март куни Гагарин ва Ҳарбий Ҳаво кучлари инструктори, полковник Серёгин МиГ-15 УТИ қирувчи самолётида ўқиш-синов машқини бажаришлари лозим эди. Парвоздан 13 дақиқа ўтгач, Гагарин Ерга кўзда тутилган машқ-синовлар бажарилгани ҳақида хабар бериб, базага қайтишга рухсат сўради. Экипаж эфирга бошқа чиқмади. Самолёт ҳалокатга учраганди. Самолёт парчаларини қидирувчи гуруҳ Киржача шаҳарчаси яқинида даҳшатли фожианинг гувоҳи бўлдилар. Гагарин ва Серёгиннинг жасадлари тилка-пора бўлиб парчаланиб кетганди.\nҲалокатнинг эртаси куни ҳукумат махсус комиссияси фожиани ўрганиб шундай хулосага келди: «МИГ-15» ҳалокатига атмосфера юқори қатламига чиқарилган ҳаво шари - зонд сабаб бўлган. Унга дуч келган самолёт тўқнашиб кетмаслик учун кескин бурилган ва бошқарувни йўқотиб қулаб тушган…».\nКомиссия хулосасида ҳаво шари кимга тегишли, тақиқланган зонага ким учирган, лом-мим дейилмаганди.\nМустақил экспертлар комиссияси аъзолари Арсений Миронов ва космонавт Алексей Леонов, генерал-лейтенант Сергей Белосерповларнинг фикри эса бошқача.\n2013 йил. А.Леонов: «Гагарин учаётган ҳудудда бошқа - «СУ-15» ҳаво лайнерининг янги тури 10 минг метр баландликда парвоз қилган. Аммо унинг учувчиси парвоз режимини бузиб, 500 метр масофада учган. Гагарин бошқараётган самолёт унга 10-15 метр яқинлашган ва унинг ортида пайдо бўлган уюрма ҳаво гирдобга тушиб бошқарувни йўқотган ва тумшуғи билан пастга қулаган».\nА.Миронов: «Гагарин ва Серёгин бошқарувидаги «МИГ-15» учувчи Андреевнинг «СУ-15» самолёти билан тўқнашиш хавфи пайдо бўлгач, унинг олдини олиш жараёнида ҳалокатга учраган».\nГенерал Белосерпов ҳам шундай фикрни билдирган. Савол туғилади: ўқув-машқ парвозлари амалга оширилаётганда ушбу зонада бошқа ҳар қандай парвозлар тақиқланганига қарамай, нега ҳаво шари, «СУ-15» самолёти ҳавода бўлган? Ўтган давр мобайнида олиб борилган турли текширувлар хулосасида бу саволга ҳамон жавоб йўқ.\nГагарин ва Серёгин қаҳрамонлар сифатида юксак иззат-икром билан дафн этилди. Сталиннинг дафн маросимидан кейин мамлакатда бундай мотам маросими ўтказилмаган эди. Митингда ҳалок бўлганларнинг сафдошлари, давлат раҳбарлари қаҳрамонларнинг жасорати ва хизматлари халқ қалбида мангу яшашини таъкидладилар. Қаҳрамонлар хоки солинган қути Кремль деворлари орасидан жой олди ва исм-шарифлари, туғилган, ҳалок бўлган йил саналари битилган мармар лавҳа қопқоқ билан ёпилди. Инсоният тарихида биринчи марта коинотга парвоз қилган инсон юлдузи шу тариқа сўнди.\n«Тайны СССР» журналининг 2016 йилдаги 12-сонидан Шокиржон ШЕРАЛИЕВ таржимаси.


Тошкентда фуқаро машинасида эшакни судраб кетди — видео - UzNews.uz\n31 октябрь 2020 г. 1480 0\nҲайвонларни ҳимоя қилиш тарафдорлари Тошкент шаҳар ИИББ ЙҲХББга ушбу фуқарони топиб, жавобгарликка тортиш бўйича мурожаат йўллади.\n29 октябрь куни Mehr va oqibat ҳайвонларни ҳимоя қилиш жамиятига Spark автомобили ҳайдовчиси ҳаракатланиш вақтида арқон билан эшакни судраб кетаётгани акс этган видео келиб тушган.\nЭртаси куни жамият ҳолат бўйича Тошкент шаҳар ИИББ ЙҲХББга мурожаат йўллаган. Суриштирув ишларини жадаллаштириш мақсадида фото ва видеоматериаллар ҳам юборилган.\nБиз Mehr va oqibat ҳайвонларни ҳимоя қилиш жамияти раҳбарияти билан боғланиб, ҳодиса бўйича қуйидаги изоҳни олдик:\n“Ҳайдовчининг ҳаракатлари ғазаблантиради. Биз ички ишлар органларини ушбу фуқарони қатъий тартибда белгиланган жавобгарликка тортишга чақирамиз. Кеча Тошкент шаҳар ИИББ ЙҲХББга мурожаат қилдик. Ҳамкорлик қилишга ва ишни судга оширишга тайёрмиз” – деди Mehr va oqibat ННТ ижро қўмитаси раиси Темур Орипов.\nЖамият вакиллари ушбу қонунбузарликни Маъмурий жавобгарлик тўғрисидаги кодексининг 111 моддаси (Ҳайвонларга нисбатан шафқатсиз муносабатда бўлиш) билан белгилаш зарурлигини маълум қилишди.\nЭслатиб ўтамиз, ушбу моддага биноан ҳайвонларга нисбатан шафқатсиз муносабатда бўлиш уларнинг ўлимига ёхуд майиб бўлишига олиб келиш энг кам иш ҳақининг бир бараваридан уч бараваригача (223 000 дан 669 000 сўмгача) миқдорда жарима солишга сабаб бўлади.


Истиқлолга туҳфа: тиббиёт марказининг тасмаси қирқилди\n16 декабрь – Қозоғистон Республикаси Мустақиллиги куни арафасида Туркистон вилояти ҳокими Жансейит Туймебаев Ўрдабоши тумани ва Кентов шаҳрида бўлиб, қатор янги иншоотларнинг очилиш маросимида қатнашди.\nДастлаб, Шубарсу овулидаги “MEDICAL CENTER SHUBARSU” тиббиёт марказининг тасмаси қирқилди. Қурилиши 2016 йилда бошланган ушбу иншоотга хусусий тадбиркор 1163, 506 млн. тенге маблағ сарфлаган. Марказ жами 115та стационар ўринга мўлжалланган. Тиббиёт маркази АҚШ, Жанубий Корея, Япония, Германия ва Венгрия каби хориж мамлакатларининг тиббий ускуналари билан жиҳозланган бўлиб, 145 киши иш билан таъминланган. Марказ директори Нурсейит Набатнинг айтишича, бу ерда терапия, болалар, жарроҳлик, травматология, физиотерапия, жонлантириш бўлимлари билан бирга тиббий тез ёрдам бекати ҳам аҳолига хизмат кўрсатади.\nМустақиллик йиллари туманда 20га яқин тиббиёт муассасаси фойдаланишга берилиб, аҳолига хизмат кўрсатиб келмоқда. 2019-2020 йилларда қўшимча даволаш масканлари қурилишига вилоят бюджетидан яна 740 млн. тенге ажратилди.\n, 2018-12-15, 14:05 206


М.Тожибоевага чиқарилган ҳукм кучида қолди\nТошкент вилояти жиноят ишлари суди апелляция коллегияси фарғоналик таниқли инсон ҳуқуқлари ҳимоячиси, “Ўтюраклар” клуби раҳбари Мўътабар Тожибоева устидан чиқарилган ҳукмни ўз кучида қолдирди.\n30 май куни ишини якунлаган аппеляция суди аввалида М.Тожибоева ўзига қўйилган айбнинг бирортасига иқрор эмаслигини айтган ва суд ҳайъатига 18 та сўров билан илтимоснома киритган эди. Шунингдек, М.Тожибоеванинг ҳимоячиси Ҳусан Маҳбубов ҳам иккита сўровнома киритиб, ҳуқуқ ҳимоячиси устидан олиб борилган тергов материалида исбот тариқасида келтирилаётган асосий далиллардан бири – судланувчининг Мамадаминов исмли шахс билан суҳбатидан ёзиб олинган аудиоёзувни экспертиза қилишни талаб қилган эди.\n30 май куни ажрим чиқарган Тошкент вилояти суди бу сўровномаларни асоссиз топиб, М.Тожибоевага нисбатан эълон қилинган аввалги суд ҳукмини ўз кучида қолдирди.\n“Тошкент вилояти прокурорининг М.Тожибоевага нисбатан чиқарилган ҳукмни енгиллаштириш ҳақидаги протест ҳамда менинг ҳукм ва суд жараёнида қабул қилинган ажримларга нисбатан ёзган барча турдаги апелляция шикоятларим оқибатсиз қолдирилди. Дастлабки суд ҳукмини ўзгаришсиз қолдириш тўғрисида ажрим қабул қилинди. Келгусида шу ажрим нусхасини олгандан кейин назорат тартибида Ўзбекистон Олий судига ёзиш режаси бор”, - деди адвокат Ҳ.Маҳбубов.\nЎзбекистонлик ҳуқуқ ҳимоячилари ва халқаро ташкилотларнинг аксарияти М.Тожибоевага нисбатан қўзғатилган жиноят иши ва судловлар сиёсий сабабларга кўра уюштирилгани, унинг ўзи эса айбсиз эканини айтиб келмоқда.\nЎзбекистондаги “Мазлум” инсон ҳуқуқлари ташкилоти ижрочи директори Аъзам Турғунов М.Тожибоева устидан ўтказилган барча суд жараёнларини кузатиб келмоқда. Унинг сўзларига кўра, апелляция судида кўпгина қонунбузарликлар кузатилган.\n“М.Тожибоева иши уюштирилгани аниқ кўриниб турибди. Кўпгина илтимосномалар эътиборга олинмади. Чақирилиши сўралган гувоҳлар чақирилмади. Ёдингизда бўлса, М.Тожибоева ўтган йили 13 апрелда ИИВ ўтказган матбуот анжуманида қатнашиш учун келаётганда ўғирлаб кетилган. Уни милиция ёллаган 20га яқин жиноятчи овлоққа олиб бориб, роса қўрқитган, зўрлаган экан. Бировга гапирсанг, қизингнинг аҳволи ҳам шундай бўлади, деб қўрқитган экан. У шу вақтгача буни айтмаган эди. Апелляция суди йиғилишида буни ҳам айтди. Лекин унинг кўпгина фактларидан бирортасига суд эътибор қилмади. М.Тожибоева ҳам ўзининг озодликка чиқарилмаслиги билгани ва ҳақиқатни билиб қўйишлари учун бу гапларни айтганини билдирди”, - дейди А.Турғунов.\nУнинг таъкидлашича, кейинги вақтда ҳуқуқ ҳимоячиларига нисбатан ҳукумат томонидан қилинаётган тазйиқда бир умумий ҳолат кузатилмоқда. Бу уларнинг ҳаммасини товламачиликда айблаб, ҳибсга олишга уринишдир. Аксар ҳолларда бу уриниш натижали бўлаётгани табиий.\n“Уларга қўйилаётган айбловларнинг аксарияти товламачиликдир. Шу вақтга қадар ҳуқуқ ҳимоячиларининг олтитаси - Аъзамжон Фармонов, Алишер Кароматов, Самарқандаги ҳуқуқ ҳимоячилари, бизнинг Каттақўрғондаги вакилимиз Бобомурод Мавлоновга шундай айб қўйилди. Бунинг ҳаммаси битта сценарий асосида бўлмоқда. Ҳар доимгидай сайлов олдидан демократик кучлар ва мухолифатга қарши репрессия бошланди. Ҳозир очиқда қолган ҳуқуқ ҳимоячилари ва мухолифат вакилларига ҳам осон бўлаётгани йўқ. Нима бўлганда ҳам биз М.Тожибоева ишини кассация тартибида Олий судга бермоқчимиз”, - деди А.Турғунов.\nЭслатиб ўтамиз, М.Тожибоева 2005 йил 7 октябрда Дублинда бўладиган халқаро анжуманга кетиш олдидан ҳибсга олинган. У Жиноят кодексининг 20 га яқин моддаси, жумладан, туҳматчилик, порахўрлик, ердан ноқонуний фойдаланиш, шунингдек, сиёсий характердаги жиноятларда айбдор топилган. Айнан шу характердаги модда туфайли 2005 йилда эълон қилинган амнистия унга нисбатан қўлланилмади. Дастлабки судда у 8 йилга озодликдан маҳрум этилганди.


Корея ва Япония ўйингоҳларида футбол бўйича жаҳон чемпионати ўйинлари давом этмоқда.\n01 март 2021, Тошкент вақти: 17:59\nБугун чемпионатга мезбонлик қилаётган давлат - Япония терма командаси ўз майдонида Бельгияга қарши тўп сурди. Ҳисоб иккию икки. Барча голлар ўйиннинг охирги дақиқаларида дарбозага киритилди. Шунингдек, Коста Рика терма командаси Хитой терма командаси устидан 2:0 ҳисобида ғалаба қозонди.


Умар розияллоҳу анҳу: Бозорлар ва савдо-сотиқ ишларига эътибори\nBy Исмоил Муҳаммад Яъқуб on 02/13/2019 ТАРИХ УМАР ХУЛАФОИ РОШИДИНЛАР\nУмар розияллоҳу анҳу бозорларда олди-сотди қилувчилар ўртасидаги муомалаларга қаттиқ эътибор берар, уларга савдони шариатга мувофиқ тарзда юритишни буюрар эди. Бозорларга назоратчилар тайинлаган, масалан, Мадина бозорига Соиб ибн Язид розияллоҳу анҳуни бошлиқ қилган эди. Абдуллоҳ ибн Утба ибн Масъуд ва бошқаларни ҳам шундай ишларга қўйганди.\nУмар Форуқ розияллоҳу анҳу шахсан ўзи ҳам бозорчиларни назорат қилар, баъзан қўлида дарра билан расталарни айланиб юрар ва лойиқ кўрган кишиларининг адабини берар эди.\nАнас ибн Молик розияллоҳу анҳу айтади: “Умарни ўн тўртта ямоқ солинган, баъзи ямоқлари теридан бўлган изорда, эгнида на ридо ва на кўйлак бўлган ҳолда, бошида салла, қўлида дарра билан Мадина бозорида айланиб юрганини кўрдим”.\nҲофиз Заҳабий Қатодадан ривоят қилади: “Умар розияллоҳу анҳу халифа пайтида эгнида ямоқ солинган жун чакмон (жубба) билан, елкасига дарра ташлаб олиб, Мадина бозорида одамларга адаб бериб юрарди”.\nИмом Муслим Молик ибн Авс ибн Ҳадасондан ривоят қилади: «Мен бир куни: “Динорни дирҳамга (тиллани кумушга) алмаштириб берадиган сарроф борми?” деб келган эдим, Талҳа ибн Убайдуллоҳ розияллоҳу анҳу: “Тиллангни бер, хизматчимиз келганида кумушингни берамиз”, деди. Шу ерда ҳозир бўлган Умар ибн Хаттоб розияллоҳу анҳу унга: “Йўқ, асло бундай қилмайсан! Аллоҳга қасамки, унга кумушини нақд берасан, ё бўлмаса тилласини қайтарасан! Расулуллоҳ соллаллоҳу алайҳи ва саллам: “Тиллани кумушга, … фақат қўлма-қўл бўлган ҳолда алмаштиринглар, йўқса, рибо бўлади”, деганлар”, деди».\nБир куни Умар розияллоҳу анҳу сутига сув қўшиб сотаётган бир одамнинг сутини тўктириб юборди.\nУмар Форуқ розияллоҳу анҳу мусулмонларнинг бозорларида эҳтикордан (монополиядан) қайтарар эди. Бир куни у Ҳотиб ибн Абу Балтаъадан: “Қанчадан сотяпсан, эй Ҳотиб?” деб сўради. “(Бир дирҳамга) икки муддан”, деб жавоб берди у. “Ҳали сизлар уйларимиздан, эшикларимиз олдидан, бозорларимиздан сотиб олиб, кейин истаган нархингизга сотасизларми?! Бир соъдан (яъни тўрт муддан) сот! Йўқса, бозоримизда сотма! Агар ерни кезиб, бошқа юртлардан келтириб сотсангиз, истаган нархингизда сотаверинглар!” деди.\nУмар розияллоҳу анҳу бир куни бозорда кўрдики, баъзилар эҳтикор қилиш мақсадида ортиқча пулларига маҳсулот сотиб олишибди. У деди: “Йўқ, қасамки, Аллоҳ бизга савдогарлар орқали ризқ келтирса ва у бозоримизга келиб тушса, айрим одамлар пулдорлик қилиб, бевалар ва етим-есирлар тегишини сотиб олади-да, савдогарлар кетганидан сўнг уларни истаганича қиммат нархга сотади! Ундай қилманглар! Аммо қайси бир савдогар қишдами, ёздами, бозоримизга мол келтирса, у Умарнинг меҳмонидир, истаганича сотсин, истаганича олиб қўйсин”.\nМуслим ибн Жундаб айтади: «Мадинага озиқ-овқат келган эди, бозорчилар уни сотиб олиб қўйишди. Умар уларга: “Бозорларимизда тижорат қиласизларми?! Одамларни ҳам шерик қилинглар ёки ўзинглар сафарга чиқиб, мол келтириб, кейин сотинглар!” деди.\nУмар розияллоҳу анҳу эҳтикорни фақат озиқ-овқат ва чорва ҳайвонларига чекламас, балки уни бозордан йўқолиши одамларга зарар берадиган ҳар қандай маҳсулотга умумий деб қарар эди.\nИмом Молик “Муватто” китобида келтиради: Умар ибн Хаттоб розияллоҳу анҳу деди: “Бозоримизда эҳтикорга ўрин йўқ, баъзи одамлар бозоримизга келиб тушган маҳсулотларни қўлларидаги ортиқча пулларига сотиб олиб, бизга эҳтикор қилмасинлар! Лекин қайси бир савдогар қишдами, ёздами, бозоримизга мол келтирса, у Умарнинг меҳмонидир, истаганича сотсин, истаганича олиб қўйсин”.\nЮқорида келтирилган мисоллардан маълумки, Умар розияллоҳу анҳу ман қилган эҳтикорнинг маъноси бозордаги нарх-навони айрим кимсалар ўз назоратида ушлаб туриши бўлиб, бу иш камбағаллар ва етим-есирлар аҳволини оғирлаштиради. Шунинг учун Умар розияллоҳу анҳу бунга қаттиқ турди ва асло унга кўз юммади.\nУмар розияллоҳу анҳу баъзан зарурат тақозо этганида бозордаги нарх-навони одамларнинг аҳволига муносиб кўринишда ушлаб туришга ҳам аралашар эди. Бир марта бир савдогар ёғ келтириб, бозордаги нархдан юқори нархда сотмоқчи бўлганида Умар унга: “Ё бозор нархида сот, ё бозоримиздан чиқиб кет, биз сени бир нархга мажбур этмаймиз”, деди ва уни чиқариб юборди.\n «Ас-султатут танфизия» (1/408).\n “Ат-табақотул кубро” (3/330).\n “Тарихул ислом, аҳдур-рошидийн” (268-бет).\n Муслим (1586) ривояти.\n Ибн Таймия, “Ал-ҳисба фил-ислом” (60-бет).\n Муд – тақрибан бир ҳовучга тенг ўлчов.\n Қалъачи, “Мавсуа фиқҳи Умар ибн Хаттоб” (28-бет).\n Ўша манба (29-бет).\n “Тарихул Мадинатил мунаввара” (2/749). “Мавсуа фиқҳи Умар ибн Хаттоб” (177-бет).\nAvvalgi maqolaҲанафий мазҳабида соқолсиз киши имомга ўтиши мумкин эмасми? | Шайх Содиқ Самарқандий\nKeyingi maqola Муфассирлар: Абу Бакр Жассос (4)


«Халқнинг дуосини олиш керак». Президент раҳбарларни кўпроқ ишлашга чақирди\n12:42 / 31.03.2017\nЎзбекистон Президенти Шавкат Мирзиёев раислигида 30 март куни видеоселектор мажлис бўлиб ўтди.\nМажлисда кўп қаватли уй-жойларни таъмирлаш, коммунал, соғлиқни сақлаш соҳалари, ички ишлар тизимидаги мавжуд муаммоларни бартараф этиш масалалари кўриб чиқилди.\n«Бу 3 соҳа халқнинг кайфиятига таъсир қиладиган, кайфиятини белгилайдиган асосий соҳалар. Сизлар домда яшамайсизлар, бу уйларда болалар учун керакли шароитлар йўқ, атрофида болалар ўйнайдиган ўйингоҳлар йўқ. Одамнинг баҳри-дилини очадиган манзара йўқ.\nЭнди ишлаш керак. Ўзини раҳбарман деган инсон тунгги соат 2да ухлаб, тонгги соат 6да уйғонади. Ишлаб халқнинг дуосини олиш керак. Дуо сизнинг соғлиқларингизни мустаҳкамлайди. Ҳаммаси жойида бўлади. Халқнинг дуосини олиб қолиш керак», деган президент.\nПрезидент Андижон вилояти ҳокими Шуҳрат Абдураҳмонов, Хоразм вилояти ҳокими Пўлат Бобожонов ҳамда Сурхондарё вилояти ҳокими Эркин Турдимов ҳақида илиқ фикрлар билдириб ўтган.\nВидеоселекторда иштирок этган «Кун.uz» манбасининг маълумот беришича, президент жорий ҳафтада Москвага боришини айтиб ўтган. Россия сафаридан кейин президентнинг вилоятлар бўйлаб юриши давом этади.\nМанбанинг маълумотига кўра, президент аввал Самарқанд ва Жиззах вилоятларига, шундан сўнг, Фарғона водийсига бориши кутилмоқда.\nНавоий вилоятида кўп ўзгаришлар бўлиши айтилган. Вилоятга махсус комиссия жўнатилади.\nПрезидентнинг кўнгли тўлмаган. Тошкент шаҳридаги раҳбарларга 2 ой муҳлат берилди\nШавкат Мирзиёев видеоселектор халқ дуоси


Президент мактабларига медиа-тур ташкил этилди. — Minbar\n16/09/2019 3 дақиқада ўқийсиз Ё ҳаёт, ё мамот\nМедиа-тур давомида Шавкат Мирзиёевнинг 2019 йил 20 февралдаги қарорига асосан ташкил этилган Президент мактаблари мамлакатимизда иқтидорли ёшларни ўқитиш тизимини яратиш ҳамда келгусида уларда раҳбарлик ва етакчилик кўникмаларини шакллантиришга қаратилгани, жорий йилда Тошкент шаҳрида илк мактаб иш бошлагани, айни пайтда Наманган, Нукус ва Хивада Президент мактабларининг қурилиш ва жиҳозлаш ишлари якунланаётгани ҳақида маълумот берилди.\nХТВ ахборот хизматининг таъкидлашича, Президент мактабларининг дастлаб чекланган миқдорда ташкил этилиши ушбу муассасаларни бошқариш учун мутлақо янги моделни синаб кўриш зарурати билан боғлиқ. Синовдан сўнг, Президент мактаблари 2020 йилда Бухоро, Жиззах, Қашқадарё, Самарқанд ва Фарғона вилоятларида, 2021 йилда Aндижон, Навоий, Сурхондарё, Сирдарё ва Тошкент вилоятларида қуриш режалаштирилган.\nМедиа-тур давомида журналистларнинг Президент мактабига кириш имтиҳонлари ва ўқув жараёни ҳақидаги саволларига ҳам батафсил жавоб берилди.\nШу ўринда қайд этиб ўтиш керакки, Президент мактаблари интернат сифатида фаолият кўрсатмоқда. Яъни, ўқувчилар 5 кун давомида мактаб ҳудудида (кампусда) яшаб, ўқишади. Дам олиш кунлари ота-оналар фарзандларини уйга олиб кетишлари мумкин. Президент мактаби ўқувчилари бепул мактаб формаси ва овқат билан таъминланади.\nПрезидент мактабларида ўқув жараёни “STEAM - таълим“ дастури (Science — табиий фанлар, Technology — технологиялар, Engineering — техник ижодкорлик, Art — санъат, Mathematics — математика) бўйича олиб борилади. Бу эса иқтидорли ёшларнинг фикрлаш қобилияти, ирода, ижодий салоҳияти, мослашувчанлигини ривожлантиришга имкон беради. Ушбу йўналишдаги дарслар инглиз тилида олиб борилади. Айни пайтда мактаб STEAM методологияси бўйича дарслик ва ўқув қўлланмалар билан таъминланган.\nЁш авлодни Ватанга муҳаббат ва юртга садоқат руҳида тарбиялаш учун Президент мактабларида ўзбек тилида ўқитиладиган она тили ва адабиёти, тарих ва бошқа фанларни чуқур ўрганишга алоҳида эътибор берилади.\n9-11-синф ўқувчиларининг қизиқишлари ва хусусиятларига қараб, Президент мактабида таълим ўқув жараёнини индивидуализация қилинган ҳолда олиб борилади.\nКанаданинг “Teachaway” ҳамда Буюк Британиянинг “TIC Recruitment” рекрутинг компаниялари билан ҳамкорликда мактабга 30 нафар чет эллик мутахассис танлаб олинди. Шунингдек, 72 нафар тажрибали ва малакали маҳаллий ўқитувчи ҳам жалб этилди. Уларнинг барчаси махсус имтиҳондан ўтказилди.\nCambridge Assessment International Education вакиллари томонидан маҳаллий ва хорижий мутахассислар учун Кембриж ўқув дастурлари асосида махсус тренинглар ўтказилди. Шунингдек, Cambridge ўқув дастурини амалга оширишнинг ижобий тажрибасини ўрганиб, уни мамлакатимиздаги бошқа мактабларда қўлловчи маҳаллий мутахассислар жамоаси шакллантирилди.\nАҳамиятлиси, Президент мактаблари ўзига хос билимлар марказига айланади. Мактаб маъмурияти ва ўқитувчилар илғор педагогик тажрибани ўрганиб, ҳаётга татбиқ этади. Бир сўз билан айтганда, Президент мактаблари республикамизда таълим сифатини оширувчи ўзига хос локомотивга айланади.\n12/09/2019 2 дақиқада ўқийсиз\n11/09/2019 2 дақиқада ўқийсиз\n10/09/2019 2 дақиқада ўқийсиз\n26/08/2019 1 дақиқада ўқийсиз


Автор(ы): Назаров Сардор Бозорбоевич\nПоказать PDF версию Хоразмда маҳаллий матбуотнинг вужудга келиши тарихи\nНазаров Сардор Бозорбоевич\nУрганч давлат университети ҳузуридаги\nХалқ таълими ходимларини қайта тайёрлаш ва уларнинг\nмалакасини ошириш ҳудудий маркази\n"Ижтимоий-иқтисодий фанлар методикаси"\nXX асрнинг 20-30 йилларида Совет ҳокимияти Хоразм воҳасида ўз мафкурасини тарғиб қилувчи маҳаллий матбуотнинг ривожланишига алоҳида эътибор қаратди.\n«Инқилоб қуёши» газетаси Хоразмдаги биринчи маҳаллий газета бўлиб, муваққат инқилобий ҳукумат тузилганидан кейин 1920 йил 8 мартдан чоп этила бошланган.\n«Инқилоб қуёши» газетасида Қуйи Амударё ҳавзаси халқлари сиёсий, ижтимоий-иқтисодий, маданий, маърифий ҳаётида содир бўлаётган воқеликларни ўз саҳифаларида ёритган.\nМухбирлар К.Болтаев, Қ.Берегин, О.Сафаева, У.Қурбоний, М.Исмоилий, Э.Девонов, Х.Эшмуратов сингари партия ходимлари ва қишлоқ хўжалиги мухбирлари Фақирий, Хоразмий, Мутриб, Партав, Чокар, Муғанний, Соиб Назарий каби ёзувчи, шоирлар газета фаолиятида иштирок этишган. 1925 йилга келиб «Инқилоб қуёши» газетаси бир ойда 25 марта чиқа бошлади, ойига 8600 нусхага кўпайтирилди.\nШундай бўлишига қарамасдан 1925 йилда бўлиб ўтган иккинчи бутун Ўзбекистон қурилтойида Ўзбекистондаги газета ва журналлар фаолияти кескин танқид қилинди. Қурултойда «Газета идораларининг йўлга солинмаганлиги, тажрибали мухбир, ишчиларнинг камлиги фирқа қўмиталари томонидан бу масалага аҳамият берилмаганлиги, Ўзбекистонда деҳқон муҳбирлари ва деворий газеталарнинг шул кунга бўлган холига сабабчидир» дейилди. 1927 йил февралида «Инқилоб қуёши» газетасига Қурбон Оллаберганов (Берегин) редактор қилиб тайинланган. У муҳарирлик фаолиятини 1929 йилнинг май ойигача давом эттиради. Ана шу даврда «Инқилоб қуёши» газетаси редакциясида М.Оллоёров, И.Ҳабибий, У.Қурбоний ва бошқа қалами ўткир журналистлар фаолият олиб боришган. Айнан улар фаолиятининг самараси натижасида «Инқилоб қуёши» газетасининг жойлардаги муҳбирлари (қишлоқ ва ишчи муҳбирлар) сони кескин равишда ошган. XX асрнинг 20-30 йилларида «Инқилоб қуёши» газетасида фаолият олиб борган Б.Раҳмонов, А.Тагиров, К.Болтаев, Ж.Қаландаров, Қ.Берегин, Ш.Булатов, Р.Мажидий, С.Ўрозов каби муҳаррирларнинг фаолияти эътиборга молик. 1927 йил Қурбон Берегин (Хоразм округ партия қўмитаси бўлим мудири) ташаббуси билан бир неча бор конференциялар ўтказилди. Ўтказилган конференциялар Хоразмда матбуот иши мақсад ва вазифаларини белгилаб берди. Партия ва давлат раҳбарлари Хоразмда миллий тилда чиқадиган газета ва журналларни воҳа ишчи, деҳқонлари билан ўзаро мулоқат минбари деб ҳисоблашган.\nХоразм воҳасидаги биринчи газета «Инқилоб қуёши» газетаси чоп қилинганлигининг 8 йиллиги муносабати билан аҳоли учун газета ва журналларни овоз чиқариб ўқувчилар гуруҳлари ташкил этилади.\n1928-1931 йиллар оралиғида Хоразм округида дастлабки туман газеталари пайдо бўла бошлади.\n1931 йилга келиб Ўзбекистонда нашр қилинаётган газеталар сони 2500дан зиёд эди.\nЎша даврда Хивада «Қоммуначи», Хонқада «Қурилиш», Гурланда «Колхоз йўли» Шовотда «Шовот ҳақиқати» газеталари чоп этила бошланди.\nXX асрнинг 30- йилларида Хоразм воҳасида шўро мафкурасининг мустаҳкамланишида «Инқилоб қуёши» газетаси алоҳида аҳамият касб этди. Газета 400дан ортиқ қишлоқ мухбирларини ўз атрофида бирлаштирди. Агар 20-йилларда газета мухбирлари орасида аёллар камчиликни ташкил қилган бўлса, 30 йиллар бошида уларнинг сони 50 нафарга етган. Чунки шўролар томонидан аёлларнинг «Инқилоб қуёши» газетасига муҳбирликка жалб қилиш ишлари кучайтирилган. Хоразмда 1931 йилда 2 та китоб, газета сотиш ва тарқатишга мўлжалланган китоб дўкони ташкил этилди.\nОвулларда адабиёт ва газеталарнинг кенг тарқалиш ва муҳбирлар сонининг кўпайиши адабиёт ва муҳбирлик тўгаракларининг яратилиши учун шароитни юзага келтирди. Бундай тўгараклар кўпинча деворий газеталар қошида ташкил қилинган. 1929 йилда Хивада ташкил қилинган «Ёш куч» деворий газетаси қошида 1931 йилгача 30дан зиёд муҳбирлар тайёрланган.\nВоҳада чоп қилинган газета ва журналлар шўролар мафкурасини ташвиқот-тарғибот қилиш воситаси сифатида йилдан йилга кўпайиб, сони оширилиб борилди. Масалан, 1931 йилга келиб «Инқилоб қуёши» газетасига Хива туманидан 1500 дона ўрнига 3000 дона, Хонқа туманидаги 1500 дона ўрнига 3000 дона, Урганч туманида 17000 донага талаб билдирилган. Мақсад газетани ғоявий кураш воситасига айлантириш эди.\nХоразида янги газеталарнинг ташкил этилиши нусҳаларининг кўпайтирилиши, ажратилиши керак бўлган маблағларни ўсишини таъминлади.\nОкругда 1932 йилга келиб газета ва журналларнинг ўсиш қиймати 118000 рублга етган бўлса, 1933 йилда 170000, 1934 йилда 308000 рублни ташкил этди. 1932 йилга келиб Хоразмда чоп қилинган газеталар тиражи 3.377 тани ташкил қилган бўлса 1934 йилга келиб 30930тага етган. 1930 йилгача «Инқилоб қуёши» газетаси ислоҳ қилинган эски ўзбек ёзуви ва лотин алифбосида аралаш ҳолда чоп қилинганлигини газетанинг май ойидаги сонларидан билишимиз мумкин.«Инқилоб қуёши» газетаси 1931 йилга келиб тўлиқ лотин алифбосидаги ўзбек ёзувига ўтган.\nХоразмда шўро мафкурасининг ғоявий асосини мустаҳкамлаш мақсадида газта ва журналларга мажбурий обуна қилдириш ишлари 1933 йилга келиб янада кучайтирилган бўлиб, «Қизил Ўзбекистон», «Қолхоз йўли», «Ёш Ленинчи» газеталари, «Муштум», «Янги йўл», «Коммунист» журналлари шулар жумласидандир.\n1934 йилдан Хоразмда янги газета «Бўл тайёр» чоп этила бошланди. Ушбу газетани чоп қилишдан мақсад, ёшларни шўро мафкурасига садоқат руҳида тарбиялаш эди. 1936 йилга келиб Янгиариқ туманида «Ленин йўли» газетаси чиқа бошлаган. Бу паётда воҳада битта вилоят ва еттита туман газеталари чоп қилинган, муҳбирлар сони 2500 кишига етган эди.\n1938 йил 28 сентябрда матбуот ходимлари ва муҳбирларининг Хоразм вилоят кенгаши бўлиб ўтади. Кенгашда туманларда фаолият олиб бораётган муҳбирлар фаоляитдаги камчиликлар муҳокама қилинади. «Ленин йўли», «Сталин йўли», «Сталинчи», «Коммуначи» газеталаридаги мухбирлар фаолияти танқидга учрашининг сабаби, уларнинг сиёсий дунёқараши, ғоялари, шўро мафкураси талабларига мос келмаслигида эди.\n«Инқилоб қуёши» газетаси 1939 йил август ойидан янги ном билан «Хоразм ҳақиқати» деб атала бошланди.\nХоразмда 30 йиллар охирига келиб ўттизга яқин газета ва журналлар ўзбек, рус, туркман, қорақалпоқ тилларида чоп этиларди.\nЎзбекистон коммунистлар (б) фирқаси Марказқўмнинг Ўзбекистон КП (б) иккинчи бутун Ўзбекистон қурилтойига маърузаси.-Самарқанд. 1925-252 Б.\nХоразм ҳақиқати. 1970 йил 3 апрель сони\nМитяев О.Культурно-просветительная работа в годы первой пятилетки.-Москва, 1964,-С.41\n«Инқилоб қуёши» 1929 йил 29 май\nКаримов Н. Қурбон Берегин қисмати-Т, 2006-Б.20\nСобиров А. Развитие советской культуры народов низовьев Амудары 1928-1940.-Нукус: Каракалпакистан, 1984.-С.97.\nХоразм вилоят давлат архиви, 631-фонд, 2-рўйҳат, 23-иш, 14 варақ.


20 май 2022, Тошкент вақти: 21:04\nРоссияда болалар, насл-насаби ва миллатидан қатъи назар, мактабда таълим олиш ҳуқуқи Конституция ва “Таълим тўғрисида”ги қонун билан кафолатланган. Бироқ амалда баъзан мигрантлар ёки қочқинларнинг фарзандларини, масалан, уларнинг рўйхатдан ўтмагани ёки тил билмаслигини важ қилиб мактабга қабул қилмасликлари мумкин.\nҚуйидаги мақолада Россия шаҳарларида ишлаётган ота-оналар ўз болаларини мактабга жойлаштиришда дуч келаётган муаммолар ва таълим бюрократиясини енгишда уларга ким ва қандай ёрдам бериши тўғрисида гап боради.\nМақола оригинали “Настояшчее время” сайтида эълон қилинган.\nЖазгул Москвага ишлагани олти йил муқаддам эри билан бирга келган эди. У асли Қирғизистон жанубидан. Аксари меҳнат мигрантлари каби, ёш ота-она дастлабки кезлар болаларини бобо-бувиларига қолдириб келган эди, Россияда иш ва бошпана топгандан сўнг уларни олиб келишди.\n“Касбим – тиббиёт ҳамшираси, лекин Москвада дуч келган ишни қилдим: ҳамшира ҳам бўлдим, фаррош ва сотувчи бўлиб ҳам ишладим, – деб ҳикоя қилади Жазгул. – Турмуш ўртоғим қурилишда ишларди, ҳозир такси ҳайдайди. Тўрт боламиз бор. Тўнғич қизим 19 ёшда, биз уни 7 яшарлигида асраб олганмиз. Ўшанда ўзимиз 20 ёшда эдик – эрим иккимиз тенгқурмиз. Кейин фарзандларимиз туғилди: ўғлим 11, қизалоқлар 9 ва 6 ёшларда. Ҳозир бешинчи фарзандимизга ҳомиладорман”.\nОила болаларни Москвага 2019 йил июнда кўчириб келган. Катта қизлари ўз юртларида тўққизинчи синфни тугатган, кейинги бир ўғил билан бир қизни уч ой ичида мактабга жойлаштириш керак эди.\n“Жуда қийин бўлди, ҳамма иш онлайн, давлат хизматлари портали орқали бажарилди, ҳолбуки бизнинг компьютеримиз йўқ эди. Бир ярим ойча ҳалак бўлдик, лекин болаларимизни қабул қилишди”, дейди Жазгул.\nБолаларни рус тилини яхши билмасалар ҳам қабул қилишибди.\n“Омадимиз бор экан. Эрим жуда киришимли одам, шу атрофда мигрантларга кўмаклашадиган ва чет элликларнинг болалари учун рус тили курсларини очган бир киши билан танишибди. Фарзандларимиз икки йилдан бери ўша ерга қатнайди, катта қизим эса инглиз тилини ўрганяпти. Ўша одам ёрдам бермаганида, билмадим, нима қила олардик”, дейди она.\nЖазгул айтишича, ўғлини дастлаб ёшига нисбатан қуйи синфга олмоқчи бўлишибди. Аммо унинг иши осон кўчган: бегона тилга тез “киришиб кетибди”, ҳозир ўқиши дуруст ва тўртинчи синфга ўтган. Синглиси эса пича қийналяпти. Май ойида қизалоқ рус тилидан “икки” олгач, ёз бўйи тил курсига қатнаган. Яқинда имтиҳон топширади – учинчи синфга кўчиши имтиҳон натижасига боғлиқ. Мактаб Жазгулнинг учинчи фарзандини қабул қиладими, йўқми – ҳанузгача номаълум. Қизалоқ келаси ойда еттини тўлдиради, аммо мактаб маъмурияти жой йўқлигини айтиб, ота-онани огоҳлантирган эмиш. Шу билан бирга, улар ака ва опалари шу ерда таълим олишаётгани учун қизалоқни ҳам қабул қилишлари кераклигини тан олишган.\n“Мактабнинг вазифаси – ўқитиш, ҳужжат текшириш эмас”\nМигрант ва қочқинларнинг болаларини мактабга жойлаштиришда ёрдамлашувчи ташкилотлардан бири – “Фуқаровий кўмак” қўмитаси Россия ҳукумати томонидан “хорижий агент” деб топилган. 2020 йилнинг ўзида 122 нафар бола қўмита шарофати билан мактабларга олинди. Ҳар янги ўқув йилида “Фуқаровий кўмак” болаларнинг таълим олиш ҳуқуқи бузилишига доир 50 дан ортиқ янги ҳолатни ўрганади. Ўнлаб болалар қўмита кўнгиллилари билан бирга рус тили ва бошқа фанларни ўзлаштирмоқда.\nҚўмитанинг “Таълимга йўл” номли лойиҳаси адвокати Мария Красовага кўра, энг кўп ҳолларда болалар мактабга қабул қилинмаслигига уларнинг рўйхатдан ўтмагани важ қилиб кўрсатилади.\nРоссиядан рўйхатдан ўтиш келган жойи бўйича (вақтинча рўйхатдан ўтиш ёки, бюрократия тилида, “3-шакл”) ёхуд яшаш жойи бўйича (“прописка” ёки “8-шакл”) расмийлаштирилади. Бола бориши мумкин (ва уни қабул қилишлари шарт) бўлган мактаблар манзиллари рўйхатдан ўтиш манзили билан боғлиқ. Бироқ кўплаб мигрантлар ва уларнинг оилалари рўйхатдан ўтмайди, балки иш жойи бўйича миграция ҳисобида туришади холос. Бу Россия қонунчилигига хилоф эмас, аммо рўйхатдан ўтмаган болалар тизимда “осилиб қолаётгани” жуда ачинарли.\n“2020 йилда Москва давлат хизматлари портали фақат 3-шакл ва 8-шакл билан ҳужжатларни қабул қилган бўлса-да, айрим мактаблар нафақат миграция ҳисобида турадиган мигрантларнинг, балки турли сабабларга кўра Москвада рўйхатдан ўтмаган Россия фуқароларининг болаларини ҳам ўқишга олмаган. Эшитишимизча, портални ИИВ базасига улашмоқчи эмиш, шундай қилинса, мактаблар миграция ҳисобидагиларни “кўриб туради”, бироқ барибир болани қабул қилишни рад этишлари мумкин”, дейди юрист.\nМария Красовага кўра, “Фуқаровий кўмак” мактабда таълим олиш ҳуқуқи масалаларига оид кўплаб суд ишларида ютиб чиқади, бунақа даъволар сони йилига бир неча ўнтани ташкил этади. Аммо у ёғига иш тўхтаб қолмоқда: бирорта ҳолатда ҳам мактаб ёки боғча суд қарорини ижро қилаётгани йўқ.\n“Айрим судлар бир неча йилга чўзилади, бола фойдасига қарор чиқарилади, лекин уни мактабга олишмайди. Таълим департаменти юристлари судьянинг қарори барибир ижро этилмаслигини суд мажлисида рўй-рост айтишади”, дейди Красова.\nРўйхатдан ўтиш мактаблар учун бунчалик муҳимлиги ҳақидаги саволга жавобан, юрист шундай тушунтириш беради: мактаблар маъмурияти болани исталган ҳужжатлар тўплами билан қабул қилиши мумкин, аммо 3-шакл ёки 8-шакл бўлмаса, таълим департаменти унинг учун маблағ ўтказиб бермайди.\nКрасова қонунда назарда тутилмаган ушбу бюрократик лабиринтлар қандай пайдо бўлганини англашга уринади:\n“Москва таълим департаменти юристлари миграция ҳисобида турадиган болалар рўйхатдан ўтган болалар билан бир хилда молияланади, деб неча марта ишонтирган. Аммо бирор мактаб директори бола манфаати учун Департамент билан зиддиятга борган бирор ҳолатни эслолмайман: директорларнинг меҳнат дафтарчалари Департаментда сақланади, бинобарин, мактаблар маъмурияти шаккокликка журъат қила олмайди. Директорлар Департаментнинг ҳужжатлар рўйхатига оид шартли буйруғини рўкач қиладилар. Ўша буйруқни кўрганман – А4 бичимли бир варақ қоғоз, на манзил бор, на имзо ва на муҳр. Бу ҳужжатни ёзган одам миграция қонунчилигини етарлича билмайди. Биз ва ҳамкасбларимиз мактабнинг вазифаси – ўқитиш, ҳужжат текшириш эмас, деган фикрга таянамиз. Бунинг учун шу иш билан шуғулланувчи бошқа идоралар бор”.\n“Ўша Ўзбекистонингизга бориб ўқитаверинг”\nБироқ ҳатто таълим департаментига бўйсунишгани билан болани мактабга қабул қилиш ёки қилмасликка айнан директорлар қарор беради. Мария Красовага кўра, мактаблар раҳбариятини шартли уч тоифага ажратиш мумкин.\n“Биринчиси – ажойиб маъмуриятлар. Биз уларга вазиятни тушунтирамиз, баъзан етишмаётган ҳужжатларни келтиришга кафолат берамиз ва мактаб болани қабул қилади. Гап шундаки, кўп ҳолларда ҳужжатларни расмийлаштириш анчагина вақтни олади”.\n“Шундай мактаблар борки, барча ҳужжатларни топширсак-да, директорлар бошқа сабабни рўкач қилиб, талабимизни рад этади, масалан, боланинг тилни яхши билмаслигини. Ва буни тушуниш мумкин. Россия мактабларида ўқитувчилар меҳнатига болаларнинг ўзлаштириши ва мактаб рейтингига қараб ҳақ тўланади. Бундай ҳолларда болага кўнгиллиларимиз орқали рус тилини ўргатишга ишонтириб, директорларни бир амаллаб кўндирамиз”, дейди Красова.\nБулар, юрист таъбирича, “энг одамшаванда директорлар”. Аммо сира гап уқтириб бўлмайдиган учинчи тоифа ҳам бор. Бунақа директорлар ҳеч бир мантиқсиз, асосли сабабсиз рад жавоби бериши мумкин. Красова ўзбекистонлик бир бола билан боғлиқ воқеани мисол қилиб келтиради: у ўз ватанида русийзабон мактабда ўқиган, табиий фанлар бўйича олимпиадалар ғолиби, оиласида русча гаплашишади, ҳамма ҳужжатлари жойида.\n“Аммо мактаб директори барибир уни қабул қилмаган: Ўзбекистонингизга қайтиб, ўша ерда ўқитаверинг, деб айтган. Менда ўша суҳбат аудиоёзуви бор, жуда қўпол ва беадаб одам экан. Болани мактабга олишмади, суд 2018 йилдан бери давом этяпти. Бу орада у юртига қайтиб кетди, мактабни битирди ва Россиянинг энг обрўли университетларидан бирига юқори натижа билан ўқишга кирди. Анов мактаб эса бола орқали ўз рейтингини кўтариш ўрнига ундан қутулишни афзал кўрди”.\n“Кўчманчи болалар”: Ферузанинг ҳикояси\nАгар бола рус тилини яхши билмаса ёки мутлақо билмаса, Россия мактаблари унга ўз эшикларини очиши амри маҳол. Ўзбекистон фуқароси Феруза болалари мисолида бунга ўзи шахсан ишонч ҳосил қилган. Феруза 2013 йили эри билан ажрашиб, уч бола билан ёлғиз қолганидан сўнг Россияга ишга келган. Ҳозирда унинг катта ўғли 17, қизи 16 ва кенжа ўғли 14 ёшда.\n“Кўп жойларда ишладим, ҳозир коммунал хўжалик корхонасидаман. Болаларим ота-онам билан қолган эди, 2017 йилда олиб келдим. Аммо мактабга жойлаштира олмадим: рус тилини билмаганликлари учун. Бир йил репетиторга қўйдим, ҳар бир болам учун ойига 4500 рубль тўладим. Жуда қийин бўлди”, деб эслайди Феруза.\n2018 йилда аёл фарзандларини яна мактабга етаклаб борди, аммо тил билиш даражаси ҳануз паст бўлгани боис уларни яна қабул қилишмади. Тўнғич ўғил юртига вайтиб кетди. 2019 йилда Феруза танишларидан Москвадаги хусусий лицей директори асос солган “Кўчманчи болалар” лойиҳаси курслари ҳақида эшитди. Аёл 2019 йил сентябрда икки боласини шу курсларга ёздирди, бир йилдан сўнг – 2020 йил кузида улар ниҳоят мактабга қатнай бошладилар.\n“Кўчманчи болалар” лойиҳаси йўналиш раҳбари Сардор Омоновга кўра, бир йил курсга қатнаганларидан сўнг Ферузанинг болаларини ниҳоят мактабга олишган: “Бир неча йил мактабда ўқимаганлари учун уларни ёшига нисбатан қуйироқ синфларга қабул қилишди. Лекин бу барибир мувафақиятли иш”, дейди у.\nРус тилини билмаслик ва ўқув дастуридан қолиб кетиш кўп ҳолларда болаларнинг мактабга қабул қилинишига тўсиқ бўлади. Марказий Осиё мамлакатлари Россиянинг мактаб дастурлари ҳар хил, баъзида мигрантларнинг фарзандлари кичик ука-сингилларига қарашга мажбур бўлиб бир неча йиллаб мактабдан қолиб кетади. Ниҳоят, мактабга борганларида эса уларни ёшларига нисбатан қуйи синфларга бириктиришлари мумкин.\nШуниси ҳам борки, Россияда мигрантларнинг болалари давлат тарафидан қўллаб-қувватланмайди – барча ёрдамчи ташаббуслар мустақил фондлар ва куюнчак фуқаролардан чиқмоқда. “Кўчманчи болалар” лойиҳасини хусусий лицей базасида ушбу лицей директори Рустам Қурбатов ташкил қилган. 2016 йилда бу ерда мигрантларга рус тилини ўргатиш бошланди, айни чоғда уларнинг болалари учун Россия мактабларига мослашиш дастури ишлаб чиқилиб, курслар фаолияти йўлга қўйилди.\nҚурбатов изланишда давом этиб, таълим даражаси Россия бўйича ўртача даражадан фарқ қилувчи болани Россия мактабларига тўлиқ интеграция қилиш учун бир йил кифоя қилишини исботлади. 2017/18 ўқув йилида унинг лицейида мигрантлар оилаларининг 15 нафар ўсмир болаларидан синф тузилиб, уларга бепул ўқиш имконияти берилди. Ўқувчилардан 3 нафари кейинчалик оилавий шароитига кўра ватанларига қайтиб кетишди, қолганлар тажриба синфини тамомлашди. Йил давомида ва кейинги ўқув йилида уларнинг барчаси лицейнинг оддий синфларига ва Москвадаги бошқа мактабларга ўтказилди.\n“Давлат меҳнат мигрантларидан манфаатдор, уларни Россияга ишга таклиф қиляпти, аммо у ёғига ҳеч нима қилаётгани йўқ. Гўё бу “ишчи қўллар”нинг болалари бўлиши мумкин эмасдек. Москванинг ўзида беш мингдан ўн минг нафаргача бола – аксари тожик ва ўзбек болалари – уйда ўтиришибди. Бу жуда ачинарли. Қизлар оиласида энагалик қилади, ўғил болалар эса 13-14 ёшидан дадалари ёнида ишлашни бошлайди. Бу нотўғри, деб ўйлайман. Россия ҳар ҳолда камбағал давлат эмас, уларнинг таълимига маблағ ажратишимиз лозим. Ахир бу болалар ўқишни, рус тилини ўрганишни хоҳлайди”, деган эди Қурбатов 2021 йил 30 июль куни “Дождь” телканалига берган интервьюсида.\nМақоламиз аввалида тилга олинган Жазгулнинг фарзандлари ҳам рус тили курсларига қатнайди. Бу курсларни руҳоний, “Уйим бир қадам” хайрия фонди асосчиси Дионисий Гришков очган. Дионисий ота ўзбек маданияти мухлиси бўлиб, ўзбек тилини ўрганмоқда.\nУнинг рус тили курсларида болаларни мактабга тайёрлашади ва мактаб дастуридан орқада қолганларга ёрдам беришади.\nРус тили машғулотлари “Фуқаровий кўмак”да ҳам ўтилади. Бундан ташқари, қўмита эксперти Мария Красова боғча ёшидаги болаларнинг ота-оналарига ўз фарзандларини оддий туман мактаблари қошида очилган тайёрлов курсларига ёздиришни маслаҳат беради. “У ерда болалар партада ўтиришга одатланадилар, бўлажак синфдошлари билан танишадилар, шароитга мослашадилар ва рус тилини ўрганадилар”, дейди Мария.\n“Бу мигрантлардан кўра русларга кўпроқ керак”\nРустам Қурбатов мигрантлар болаларининг мактабда ўқишини таъминлашга Россия ҳукуматининг қурби етади, деб ишонади: бунинг учун ўнлаб шунақа болалар мавжуд ҳар бир мактабда рус тили бўйича қўшимча дарс соатлари киритилиши керак. Москва вилоятининг Красногорск туманида таълим департаменти аллақачон саккиз мактабда шунақа факультативлар ташкил қилишга улгурди.\n“Энг асосийси, бу ксенофобия билан курашда ёрдам беради. Болалар тилни ўргангач секин-аста жамиятга қўшилиб кетадилар. Ва бу мигрантлардан ҳам кўра русларга кўпроқ керак, акс ҳолда ксенофобия отли бу вирус ковиддан-да хатарли чиқиб қолди”, деб урғулайди Қурбатов.\nЯнги ўқув йилида “Кўчманчи болалар” кенгайишда давом этади: Москванинг беш кутубхонасида русчани билмайдиган ва ҳужжатлари йўқ 13-16 яшар ўсмир болалар учун синфлар очилмоқда. Сардор Омоновга кўра, бошқа фанларни осонроқ ўзлаштиришлари учун Янги йилгача болаларга рус тили ўргатилади, шундан сўнг дастурга асосий фанлар – инглиз тили ва математика киритилади. Лойиҳа юзга яқин болани қамраб олиши кутилмоқда. Бу имкониятдан нафақат мактабга тайёрланишда ёрдамга муҳтож болалар, балки рус тилини ўзлаштиришда қийналаётган ўқувчилар ҳам фойдаланиши мумкин.\nЛойиҳа ҳужжатларни тўплашда ва ариза беришда ота-оналарга ҳам кўмаклашади.\n“Мактаблар маъмурияти рус тили ва қонун-қоидаларни яхши билмайдиган ота-оналарнинг илтимосларини оппа-осон рад этиши мумкин. Аммо рус тилида яхши гапирадиган, нима учун борганини ва мақсадига қандай эришишни биладиган одам борса, директорлар баҳона тўқий олмайди. Болалар эса тез мослашмоқда. Одатда улар билан муаммо бўлмайди”, дейди Красова.\nМигрантларнинг мактабларга “ёпирилиши”: болалар ва давлат\n2021 йил март ойида мигрантларнинг болаларига таълим бериш масаласи Кремлдаги йиғилишда президент Владимир Путин иштирокида муҳокама қилинган эди.\nЎшанда маориф вазири Сергей Кравцов мигрантлар фарзандларининг таълимга индивидуал эҳтиёжларини баҳолашнинг комплекс тизими ишлаб чиқилаётганини ва у бола рус тилини қай даражада билишини ва унга қандай ёрдам зарурлигини аниқлашга имкон беришини айтган.\n“Тизимни келаси ўқув йили бошларидан синов тариқасида ишлатиб кўрамиз”, дея ишонтирганди мулозим.\nПутинни эса, ўз навбатида, мактаблардаги мигрантлар болалари сони ташвишга солган: “Айрим Европа мамлакатларида, Қўшма Штатларда ҳам, мактабда мигрантлар болалари сони муайян фоиздан ошиб кетса, маҳаллий аҳоли ўз фарзандларини бу мактабдан чиқариб олади. Сабабларига тўхталиб ўтирмайман, ўйлайманки, улар барчага тушунарли бўлса керак. Шу тариқа фақат мигрантларнинг болалари ўқийдиган мактаблар пайдо бўляпти ва бу катта муаммодир”, деган эди Россия президенти.\n“Биз бу амалиётни доимо назарда тутиб, Россияда бунақа ҳолат юзага келишига асло йўл қўймаслигимиз лозим. Маориф вазирлиги буни эътиборга олсин. Менда ҳозир тайёр рецептлар йўқ. Бироқ бизнинг мактабларимизда мигрантлар болалари сони уларни рус тили муҳитига юзаки эмас, балки чуқур мослаштириш имконини берадиган даражада бўлиши кераклиги очиқ-ойдин кўриниб турибди. Нафақат тил муҳитига – маданий муҳитга ҳам, токи улар Россия қадриятлари тизимига чуқур кириб боришсин”, дея фикрини якунлаган Путин.\nМаориф вазирлигига кўра, Россия мактабларида 140 минг нафар мигрантлар болалари таълим олмоқда. Аммо Федерациялар кенгашининг фан, таълим ва маданият қўмитаси раиси Лилия Гумерова бу борада аниқ рақамлар йўқлигини айтиб, “мигрантлар болаларини ҳисоблашнинг ягона тизими”ни яратишни таклиф қилган.\nБир ҳафтадан сўнг бошқа йиғилишда президент администрацияси раҳбари ўринбосари Магомедсалом Магомедов Россияда қарийб 800 минг нафар мигрант болалари борлигини, аммо шундан атиги 140 минг нафари (17.5 фоизи) Россия мактаб таълими тизимига киритилганини маълум қилди. 2019 йил сентябридаги маълумотга кўра, Россия мактабларида 16.5 млн нафар бола ўқийди. Бинобарин, мигрантлар фарзандларининг жами ўқувчилар сонидаги улуши 0.85 фоизни ташкил этади. Ҳолбуки, агар уларнинг барчаси мактабда ўқий олганида бу рақам 4.85 фоиз бўлиши мумкин эди.\n“Ҳа, Владимир Путин мигрантлар болаларини адаптация қилиш ҳақида гапирган ўша йиғилишни биз ҳам кўрдик. Лекин амалда ҳозирча бирор ўзгариш йўқ”, дейди Красова.\nУ бошқа тилда сўзлашувчи болаларни адаптация қилиш бўйича давлат дастури жуда зарурлигини тасдиқлайди: “Йиллар бўйи судлашиб, мактабларни ютиб чиққунимизча болаларнинг ёши ўтиб кетяпти. Бир пайтлар 10 ёшли бир болани мактабга жойлаштириш масаласида даъво қўзғатган эдик, яқинда суд уни мактабга қабул қилиш ҳақида қарор чиқарди. Аммо директор ҳайрон: ўша пайтда у учинчи синфга бориши керак эди, беш йил ўқимади, энди 15 яшар ўсмирни учинчи синфга қандай олади? Яхши тил дастури бўлганида уни юқори синфга қабул қилиб, параллел равишда рус тилини пухта ўргатиш мумкин бўларди”.\nСардор Омонов ҳам лоақал йирик шаҳарларда мигрантларнинг фарзандларига кўмаклашувчи институтлашган тизим зарурлигини айтади. Қочқинлар ва мигрантлар сони биздаги билан қарийб бир хил бўлган мамлакатлар, хусусан, Германия ва Францияда мактабларда мигрантлар болалари учун махсус синфлар мавжуд. Бу тизим шундай пухта ташкил қилинганки, болалар бир йилда‑ёқ давлат тилини яхши ўзлаштириб олади ва у ёғига оддий синфларда ўқишни давом эттиришади. Бизда эса бу борада ҳануз ечимсиз қолаётган қонунчилик билан боғлиқ кўп муаммолар бор”.\nМосквадаги мигрантлар муштлашуви ортидан полиция рейд ва облавалари кучайди


961 Ўқиш режими + -\nИслом Фиқҳи Академияси Маккаи Мукаррамада, Робитанинг биносида, 1405 ҳ.с. 28-рабиъус соний – 7- жумадул улаа (1985 йил, 19 – 28 январь) кунлари бўлиб ўтган саккизинчи мажлисида бир инсоннинг аъзосини олиб ўша аъзоси ишдан чиққан ва ёрдамга муҳтож бошқа инсонга қўйиш ҳақидаги масалани кўриб чиқди.\n1. Аъзосини бераётган шахс оддий ҳаёти издан чиқадиган равишда зарар тортмаслиги шарт. Чунки шариат қоидаси бўйча, «зарарни ўзига ўхшаган зарар ёки ундан зиёда зарар билан кетказилмайди». Агар аъзосини тақдим қилган шахсга зарар етадиган бўлса, ўзини ҳалокатга ташлаш бўлади ва бу шариат бўйича мумкин эмас.\n1. Муҳтож бемор учун ўлган одамнинг аъзосини олиш. Ўлган одам шариат таклифидаги ва ўзи тириклигида рози бўлганлиги шарти ила.\n3. Инсоннинг ўз жисмидан бир бўлагини олиб, ўзига ўрнатиш ҳам жоиз. Мисол учун, териси ёки суягидан бир бўлагини олиб бошқа керак жойига қўйиш.\n20:10 / 19.11.2016 1275\nОсиёлик машҳур модел Феликсиа Йип Исломни қабул қилди\nКелиб чиқиши хитойлик бўлган жанубишарқий Осиёнинг таниқли топмодели Феликсиа Йип Felixia Yeap Исломни қабул қилгани ҳақида эълон қилди. Феликсиа КуалаЛумпурда давоми...\n02:52 / 25.01.2017 1399\n23:13 / 06.02.2017 3177\n08:51 / 21.03.2017 2732


Катта Зубтурум Барглари | medu.uz - Дорилар ҳақида маълумотлар ўзбек тилида\nHome Йўриқномалар Катта Зубтурум Барглари\nПрепаратнинг савдо номи: Катта зубтурум барглари.\nЗубтурумдошлар (Plantaginaceae) оиласига мансуб, ёввойи ва маданий ўстириладиган кўп йиллик катта зубтурум (Plantago major L.) ўт ўсимлигининг гуллаш даврида йиғилган ва қуритилган барглари.\nКатта зубтурум барглари полисахаридлар, ринантин ва аукубин гликозиди, лимон кислотаси, каротин, С витамини, ошловчи моддалар сақлайди.\nБалғам кўчирувчи, яллиғларнишга қарши ва буриштирувчи таъсир кўрсатади.\nЙўтал билан кечувчи юқори нафас йўлларининг касалликлари, меъда-ичак йўлларининг касалликларини даволашда (гипоацид, энтеритлар, колитлар, ўникки бармоқли ичак яраси), иштаҳани пасайишида қўлланилади.\nИчга дамлама кўринишида қабул қилинади. Дамламани тайёрлаш учун 10 г майдаланган баргларни ёки 10 та фильтр-пакет баргларни сирланган идишга солинади, устига 200 мл (1 стакан) хона ҳароратидаги қайнаган сув қуйилади ва қопқоқ билан ёпилади ва қайнаётган сув ҳаммомида 15 минут давомида қиздирилади. Сўнгра 45 минут давомида хона ҳароратида совутилади. Дамлама дока орқали сузиб ўтказилади ва қолган ҳом-ашё сиқилади (фильтр-пакетлар олинади ва докасиз сиқилади). Олинган дамлама ҳажми қайнатилган сув билан 200 мл гача етказилади. Дамламани салқин жойда 2 сутка давомида сақлаш мумкин.\n1 ош қошиқдан кунига 2-3 марта қабул қилинади.\nҚутилар ва пакетлар. Қутиларга жойлаштирилган пакетларда 25, 30, 40, 50, 100 г ва қутиларда №25 ёки №50 та 1 г ли фильтр-пакетларда.


«Юксалиш» умуммиллий ҳаракати Олий Мажлис Сенати билан ҳамкорликда «Ёшларни қўллаб-қувватлаш ва аҳоли саломатлигини мустаҳкамлаш йили» Давлат дастури ижроси бўйича онлайн мониторинг олиб бориш мақсадида махсус платформа (jamoatchilik.uz)ни ишга туширган эди. Давлат дастури доирасида жорий йилнинг февраль ойида 7та банд бўйича вазифалар ижроси кўзда тутилган.\nМониторинг давомида 2021 йил январидан буён давлат дастурининг 8та банди ижроси таъминлангани маълум бўлди. Шундан, 5та банд муддатидан аввал бажарилган.\nЎз навбатида, феврал ойида бажарилиши лозим бўлган 4та банд бўйича ижро муддатларига амал қилинмаган.\nЖумладан, 73-банд юзасидан Водород энергетикаси технологиялари илмий-амалий инновацион марказини ташкил этиш бўйича Ўзбекистон Республикаси президентининг қарори лойиҳаси ўз вақтида қабул қилиш учун киритилмаган.\n151-банд бўйича Ўзбекистон Республикаси президентининг «Ёшларнинг тадбиркорлик ташаббуслари, стартап ва ғояларини янада қўллаб-қувватлаш чора-тадбирлари тўғрисида»ги қарори лойиҳаси ишлаб чиқилган бўлиб, лойиҳа ўз вақтида қабул қилиш учун киритилмаган.\n184-бандда кўзда тутилган аҳолига давлат томонидан бепул тиббий хизматлар ва дори воситалари билан кафолатланган пакет доирасида тиббий хизмат кўрсатиш тизимини босқичма-босқич амалиётга жорий этиш чора-тадбирлари бажарилмади. Бунда, кафолатланган пакетга киритиладиган тиббий хизматлар ва дори воситалари рўйхатини ишлаб чиқиш ва тасдиқлаш, Сирдарё вилоятида тажриба-синов тариқасида аҳолига кафолатланган пакет доирасида тиббий хизматлар кўрсатишни йўлга қўйиш назарда тутилган.\n218-банд бўйича Маданий мерос объектларининг ҳисобини юритиш, сақлаш ва ҳимоясини таъминлаш бўйича дастур қабул қилинмаган.\nБугунги кунгача юқоридаги тўртта банд ижросига масъул вазирлик, идоралар томонидан ижро муддати кечиктирилгани ёки қўшимча ишланиши белгилангани ҳақида жамоатчиликка тушунтириш берилмаган.\n«Қайд этиш керакки, Давлат дастурлари ижросини мониторинг қилиш жараёнида ижро интизомига оид қатор камчиликлар ўтган йиллар мобайнида ҳам кузатиб келинди. Давлат идораларида ижро интизоми пастлиги танқид қилинди. Жорий йилнинг 10 феврал куни президент Шавкат Мирзиёев раислигида давлат дастури ижросини самарали ташкил этиш масалалари юзасидан ўтказилган видеоселектор йиғилишида масъул ижрочилар – Бош вазир ўринбосарлари, вазирлик ва тармоқлар раҳбарлари, ҳокимлар ва сектор бошлиқлари зиммасига тегишли ҳар бир кўрсаткичга эришиш бўйича шахсий жавобгарлик юклатилиши таъкидланди», дейилади «Юксалиш» умуммиллий ҳаракати матбуот хизмати хабарида.\nЭслатиб ўтамиз, 2021 йил 18 январ куни «Ёшларни қўллаб-қувватлаш ва аҳоли саломатлигини мустаҳкамлаш йили» давлат дастури лойиҳаси жамоатчилик муҳокамаси учун эълон қилинди. 3 феврал куни Давлат дастурини тасдиқлаш тўғрисидаги президент фармони имзоланди.\nЖорий йилги давлат дастури 273 банддан иборат. Унда белгиланган чора-тадбирларни бажариш учун қарийб 30 триллион сўм, 2 миллиард 600 миллион АҚШ доллари ва 57 миллион евродан зиёд маблағ йўналтирилиши кўзда тутилган.\n15:33 / 01.04.2021\nЎзбекистонда коронавирусга қарши вакциналар бўйича сўров ўтказилди. Унда қатнашганларнинг кўп қисми эмланишни истамаслигини билдирган\nЖамоатчилик эшитуви: Давлат дастури ижросига масъуллар ахборот берди


Қонли қасос: Озарбайжонда собиқ маҳбус она ва унинг икки боласини отиб ташлади\n14:45 17.06.2019 (Янгиланган 14:52 17.06.2019)\nБозордаги жанжал икки оила ўртасидаги ашаддий душманлик сабаб юзага келган. Яқинда озодликка чиққан эркакнинг ўт очиши оқибатида тўрт киши ҳалок бўлган, саккиз киши эса яраланган.\nТОШКЕНТ, 17 июн - Sputnik. Озарбайжон ғарбидаги бозорда содир бўлган отишмада тўрт киши, жумладан, икки гўдак ҳалок бўлди. Бу ҳақда РИА Новости хабар қилмоқда.\n“Бўюк Кесик қишлоғи ҳудудидаги бозорда яқинда озодликка чиққан эркак ўт очган. Тўрт киши ҳалок бўлган: она, унинг икки боласи ва бозордаги сотувчи, саккиз киши эса яраланган”, - дейилади хабарда.\nМаълум қилинишича, жанжал икки оила ўртасидаги ашаддий душманлик сабаб юзага келган.\nСўнгги маълумотларга қарашганда, Озарбайжон бозорида ўт очган жиноятчи полицияга таслим бўлган.\nҲозирда жиноят иши қўзғатилиб, тергов ҳаракатлари олиб борилмоқда.\n"UzAutoMotors"га ишга ўтмоқчи бўлган 31 фуқаро фирибгарлар шайкасига алданиб қолди\nБир гуруҳ фирибгарлар фуқароларни ишга жойлаб қўйиш ваъдаси билан уларнинг 42 минг доллар пулини ўзлаштириб юборди.\nТОШКЕНТ, 30 май - Sputnik. "UzAutoMotors" АЖга ишга киритиб қўйиш эвазига фуқароларнинг 42 000 АҚШ долларини қўлга киритган фирибгарларга нисбатан жиноят иши қўзғатилди, деб хабар қилди Бош прокуратура матбуот хизмати.\nДХХга ишга жойлаштириб қўйишни ваъда қилган “сохта полковник” қўлга олинди\nХабарда айтилишича, "UzAutoMotors" АЖнинг бошқарма бошлиқлари ва бошқаларнинг мурожаатларига асосан Бош прокуратура ҳузуридаги Департамент Асака туман бўлими томонидан терговга қадар текширув ўтказилади.\nНатижада "U-C" қўшма корхонаси АЖ қўриқлаш хизмати бошлиғи А.Ю., корхона ҳайдовчиси Ж.А. ва бошқалар олдиндан тил бириктириб тумандаги "UzAutoMotors" АЖга турли лавозимларига ишга жойлаштириб қўйиш ваъдаси билан 31 нафар фуқаронинг 42 минг АҚШ долларини фирибгарлик йўли билан қўлга киритганликлари аниқланган.\nМазкур ҳолат юзасидан А.Ю. ва бошқаларга нисбатан Жиноят кодексининг тегишли моддалари билан жиноят иши қўзғатилиб, тергов ҳаракатлари ўтказилмоқда.\n09:44 30.05.2020 (Янгиланган 11:43 30.05.2020)\nТОШКЕНТ, 30 май - Sputnik. Ўзбек кино ва театри оғир жудоликка учради. Таниқли эл севган актёр, профессионал дубляж устаси Ҳошим Арслонов 64 ёшида оламдан ўтди. Бу ҳақда "Қалампир" нашри хабар бермоқда.\nБуюк Мирзо Улуғбек ҳақида фильм Венеция кинофестивалида нуфузли мукофот олди\nМаълум бўлишича, актёрнинг вафотига саратон хасталиги сабаб бўлган.\nҲошим Арслонов 1956 йилда таваллуд топган. 1977 йилда Тошкент театр институтини тамомлаган. 1977 йилдан 2017 йилгача Аброр Ҳидоятов номидаги драма театрида фаолият юритган.\nКино актёри сифатида "Ижарачилар", "Хиёнат", "Сингилгинам", "Сўнгги қўнғироқ", "Фидойилар", "Менинг акам бўйдоқ", "Қасос", "Ёрим-безорим", "Ҳақиқат куни", "Сўзсиз севги", "Чавандоз", "Хўжа Насриддин: ўйин бошланяпти", "Алпомиш", "Марғиёна" каби фильмларда суратга тушган.\nИталиянинг Искя шаҳрида халқаро кинофестивалда "Улуғбек. Осмон тоқига қўйилган нарвон" фильмидаги роли учун ғолибликни қўлга киритган ва совриндор бўлган.\nУнинг кинодаги сўнгги иши 2019 йилда суратга олинган "101-рейс" фильми бўлди.\nТаҳририятимиз номидан марҳумнинг яқинларига ҳамдардлик билдирамиз.


Шахсий сайтлар – муқобил ахборот манбаи\n27 январ 2021, Тошкент вақти: 08:17\nЗикрилло Ишонч Шахсий сайтлар эркин матбуотнинг бир шакли сифатида Интернет тармоғида аллақачон бўй кўрсатган. Эндиликда шахсий сайтлар ахборот бўшлиғини тўлдирибгина қолмай, фикрлар мулоқоти учун ахборот маконини ҳам яратиб бермоқда. Айрим журналистларнинг таъкидлашича, матбуотнинг ҳар хил таъсир ва назоратга тушиб қолиши шароитида бундай сайтлар муқобил фикр ва ғояларни илгари суришга ҳам имконият яратади.\nХўш, шахсий сайтлар Ўзбекистонда қандай ривожланган?\nЎзбекистон Миллий ахборот агентлигининг веб-муҳаррири Азамат Отажоновнинг сўзларига қараганда, мамлакатда реклама характеридаги шахсий сайтлар мавжуд. Аммо маълумот тарқатишни ўз олдига мақсад қилган бундай сайтлар жуда кам. Уларнинг айримлари эса “уз” домени пуллик бўлгандан сўнг ёпилган. Айни пайтда мамлакатда баъзи таниқли санъаткорларнинг ҳам шахсий сайтлари бор.\nМустақил журналист Алимардон Аннаев Ўзбекистонда шахсий сайтлар очилиши ва кўпайишига зарурат борлигини таъкидлади.\n“Бундай сайтлар эркин муносабат билдириш, эркин сўз айтиш учун бир имконият бўлади. Ўз навбатида, бу муайян воқеа ёки ҳодиса ҳақидаги қарашлар, фикрлар ва муносабатлар хилмахиллигини таъминлайди. Мана шу хилмахилликнинг ўзи ҳам летаргик уйқуда ётган сиёсий кучларни уйғотишга ҳам туртки бўлиши мумкин”, деди у.\nЎзбекистон инсон ҳуқуқлари жамияти раиси Толиб Ёқубовнинг фикрича, шахсий сайтлар жамиятда аҳолининг сиёсий, ижтимоий фикрлаш даражасини оширишда ҳам муҳим ўрин тутади.\nА.Отажоновнинг таъкидлашича, шахсий сайтни хоҳлаган одам очиши мумкин. Бунинг учун жуда катта харажат талаб этилмайди. Бирор сервердан жой олиб, ўз шахсий сайтини очиш имконияти мавжуд. Гарчи шахсий сайтларни очишда ҳеч қандай тўсиқ бўлмаса-да, улар фаолиятини бошлагач, жойлаштирилган маълумотларга қараб, мониторинг қилиниши мумкин.\nА.Отажонов Ўзбекистон шароитида, яъни аҳоли етарли маълумотлар олиш имкониятига эга бўлмаган бир пайтда муқобил ахборот тарқатадиган бундай сайтларнинг кўпайиши мақсадга мувофиқлигига урғу берди.


Кун мавзулари, 12 сентябр 2016\n21 январ 2020, Тошкент вақти: 23:10\nдушанба 12 сентябр 2016\nЎзбекистон Олий Мажлиси Қонунчилик палатаси ва Сенатининг 8 сентябрь куни ўтказилган қўшма йиғилишида мамлакат президенти вазифасини вақтинча бажариш ваколати Конституциянинг 96-моддасига зид равишда Бош вазир Шавкат Мирзиëевга топширилди. Мамлакатнинг биринчи рақамли раҳбарига айланган Шавкат Мирзиëевнинг сиëсий портретига назар ташлаймиз.\nЖойлардан келаётган шикоятлар ва Озодликка келиб тушган ҳужжатга қараганда, Ўзбекистоннинг аксар вилоятлари¸ хусусан¸ Фарғонада жорий йил июлидан инсулин тақчиллиги бошланган. Озодликка маълум бўлишича¸ Соғлиқни сақлаш вазирлиги мамлакат бўйлаб кузатилаëтган бу тақчилликка барҳам бериш йўлини излаш ўрнига¸ уни хаспўшлашга уринмоқда.\nНурсултон Назарбоев Шавкат Мирзиёев президент вазифасини бажарувчи лавозимига тайинланганидан сўнг учрашаётган биринчи чет давлат раҳбаридир. “Қозоғистон президенти Ўзбекистоннинг биринчи президенти Ислом Каримовнинг хотираси ҳурматига Самарқандга келди”, дейилади Қозоғистон президенти маъмурияти матбуот хизмати хабарида.\nТошкентдаги "Абу Сахий" бозори дўкондорларига кўра, бозор маъмурияти ҳар бир дўкондордан пахта терими учун ярим миллион сўм тўлашни талаб қилмоқда. Бозор маъмурияти талаб қилинган пулни бермаган савдогарлардан дўконларини олиб қўйиш билан таҳдид қилган.\nБугун Ислом оламида Муқаддас байрамлардан бири – Қурбон Ҳайити нишонланмоқда. Жаҳондаги миллионлаб мусулмонлар каби Ўзбекистон ватандошлари ҳам бу кунни байрам қилмоқда. Бугун Ўзбекистондаги барча жоме масжидларда Ҳайит намози ўқилди. Саудия Арабистонида эса 5200 нафар ўзбекистонлик ҳаж ибодатини адо этди.\nЎзбекистоннинг Фарғона вилояти билан чегарадош Қирғизистоннинг Боткен вилоятига ўтиш нуқталари бутунлай беркилгани Қирғизистон ҳудуди ичкарисида жойлашган Ўзбекистоннинг Сўх эксклавидаги ҳаётни фалажлаб қўйди. Бу ҳақда Озодлик билан суҳбатлашган сўхликлар сўзлаб беришди.\nҚирғизистон-Ўзбекистон чегарасидаги вазият юмшатилиши учун кузатувчилар тахмин қилган бир шарт бажарилди: Ўзбекистон 9 сентябрга ўтар кечаси ўзбек-қирғиз чегарасидаги Унгартепа ҳудудида қўлга олинган тўрт нафар қирғизистонликни ҳибсдан озод қилди. Бироқ шунга қарамай, дам олиш учун Шоҳимардонга Ўзбекистоннинг асосий ҳудудидан борган бир неча юз киши 1 ойдан буён ортга қайта олмаяпти.


БОШ САҲИФА / Яқин Шарқ / Асад режими Туркия ҳукуматига таҳдид қилди.\n1364 маротаба ўқилди\n”Syrian mirror“ номли интернет сайтида эълон қилинган хабарларга кўра Асад режими Туркияда келажакда ўтиши режалаштирилган референдум вақтида зарба бериш режаси борлигини айтган.\nТуркияда 16- апрелда ўтиши режалаштирилган референдум турли хил ички ва ташқи салбий муносабатларга сабаб бўладиган замонга тўғри келди. Бунинг устига “Syrian mirror” нинг зарба бериш хақидаги хабари кузатувчилар ўртасида турли қарашларни вужудга келтирди.\nКузатувчилар фикрига кўра Асад режими режалаштинган ушбу зарбадан мақсад минтақада беқарорлик ва тартибсизликни вужудга келтирмоқ.\n"БААС партиясининг Ҳалабдаги шўъбаси" интернет сайтига қўйилгани иддао этилган манбаада 16-апрел куни ўтиши режалаштирилган референдум вақтида аскарий ҳамда ҳуруж амалиётлари минтақадаги беқарорлик чиқаришига урғу бериб ўтилган.\n“Syrian mirror” нашрига кўра бу кўрсатмаларда "БААС" партиясининг Ҳалаб шўъбаси раҳбари Фозил Нежжарни имзоси остида эканлиги ҳамда Туркиядаги мавжуд тизимга Туркия мухолифати вакиллари қўллови остида эканлиги ҳам таъкидлаб ўтилган.\nМаълумки ҳозирда Сурияда Асад сафида туриб Сурия мусулмонлари қатлиомига ўз ҳиссасини қўшаётган юзларча Туркия фуқаролигига эга бўлган юзларча "БААС" партияси вакиллари бор.\nҲозирда Туркияда муҳожирларга бўлаётган босим кучайиб бораётган бир пайтда Асад режимининг бу таҳдидлари Туркиядаги муҳожир ва мусулмонларга бўлаётган ушбу босимни янада кучайтириш, шу билан Асад режимига қарши бўлаётган курашда Сурия мазлумларига ёрдамга келаётган муҳожирлар оқими йўлини тўсишни мақсад қилингани ҳам сир эмас.\nБелгилар : Асад - режими - Туркия - ҳукуматига - таҳдид - қилди. -\nБугун сайтимизга кирганлар : 945\nЖаъми сайтимизга кирганлар : 4664331


Бош вазир Бабанов молия полициясини тарқатиб юборди | ҚИРҒИЗИСТОН ЯНГИЛИКЛАРИ\nБош вазир Бабанов молия полициясини тарқатиб юборди\nВазирлар маҳкамаси Молия полициясини тарқатиб юбориш ва янги иқтисодий жиноят билан курашиш давлат хизматини тузиш қарорини қабул қилди. Ҳукумат матбуот котиби Султан Каназаров бу давлат органлари реформаси йўлидаги «қадамлардан бири» эканини айтди.\nБош вазир Омурбек Бабанов бугунги йиғилишда хукумат қошидаги молия полициясини тарқатиб юбормоқчи эканини маълум қилди.\n«Коррупцияга қарши кураш, фуқаролик бошқаруви тизимини яхшилаш, «Барқарор ва муносиб ҳаёт» ҳамда 100 кунлик реформа лойиҳасида ҳукумат фаолиятининг асосий йўналишларидан биридир», - деди йиғилишда Бабанов.\nБабанов вазирлар йиғилишда Молия полицияси мавжудлиги давомида ўзини «нопок ва коррупциялашган» орган сифатида танитганлигини қайд этиб ўтди.\nБу ҳуқуқ химояси органларида «реформасида» ҳукуматнинг биринчи қадамлари, хабар беради ҳукумат матбуот хизмати раҳбари Султан Каназаров.\nУ янги иқтисодий жиноятга қарши курашувчи давлат хизмати молия полициясидан фарқли ўлароқ «жазоловчи» орган бўлмаслигини билдирди.\n«Бу аввало иқтисодий ҳавфсизликни таъминловчи, буткул янги тизим бўлиши керак», - қайд этиб ўтди матбуот хизмати раҳбари.\nҲукумат расмий сайтга кўра, янги давлат органига ходимлар қабул қилиниши конкурс асосида бўлиб ўтади.\n«Асосий мезон - тоза ном, ростгўйлик, профессионаллик бўлиб қолади. Амалдаги ходимлар ҳудди шундай тенг шарт билан унда иштирок этишлари мумкин, бироқ уларга нисбатан тадбиркорларнинг фуқаролик жамияти фикрлари ҳисобга олинади», - деди вазирлар маҳкамаси бошлиғи.\nЯнги давлат хизматига Молия полициясининг барча жиноий иш материаллари кўриб чиқилиши ва уларнинг «ўз ниҳоясига етказилиши» учун тақдим этиши кераклиги айтилади ҳукуматнинг янги давлат органи тузиш ҳақидаги қарорида.\nМолия полицияси раҳбар ва вакилларидан шарҳ олиш иложсизлигича қолмоқда.\nАввалги мақолаЎш мэри партияси «бой берилган мандатлар» учун судлашади\nНавбатдаги мақолаЎш: қирғиз тилидаги газета 20 йилдан сўнг илк бор ўзбек тилида чиқди